Pelle Dragsted (EL), 2023-04-18:
Man skal ikke skamme sig over at blive irettesat af formanden.
Det har vi alle sammen prøvet, op til flere gange, når man ikke er helt, helt korrekt.
Det her forslag har jo to dele.
Jeg vil først og fremmest beskæftige mig med spørgsmålet om Dansk Standard, som jo er en vigtig aktør og organisation, som har at gøre med standardisering, altså de her iso-certificeringer og andet, som gør, at man f.eks. kan handle på tværs af grænser og ved, at man får den kvalitet og det indhold, som man forventer.
Så det er ganske vigtigt; det er faktisk hele forudsætningen for meget af den samhandel, der foregår internationalt.
Og derfor er det heller ikke nogen ligegyldig organisation.
Baggrunden for det her lovforslag er jo nok den skandale, som ramte Dansk Standard for noget tid siden, hvor det kom frem, at direktøren havde aftalt med bestyrelsesformanden at tildele sig selv en fratrædelsesordning på 22 mio. kr., som ud fra sådan normale standarder selv i ganske gavmilde foretagender nok lige var at tage munden for fuld, hvis vi skal sige det mildt.
Og det er så det, tror jeg, der har fået regeringen til at genbesøge den regulering, der er af den her organisation, Dansk Standard.
Det er jo grundlæggende på en måde lidt mærkeligt, at en opgave, som man godt kunne mene var en form for myndighedsopgave, er placeret i en erhvervsdrivende fond og ikke i en eller anden form for politisk reguleret organisation eller i hvert fald i en form, hvor der var en større politisk indflydelse på dens arbejde.
Det er, særlig fordi det jo altså også er en fond, som man må sige også økonomisk er en vis belastning for dele af erhvervslivet, og hvor der selvfølgelig er en interesse i, at byrderne ikke bliver for store, eller at der ikke går for meget forretning i det fra fondens side.
Og det synes jeg og Enhedslisten er rigtig fornuftigt.
Der er dog nogle bekymringer i forhold til lovforslaget fra vores side.
Den ene har også været nævnt af andre ordførere, og det er spørgsmålet om, hvem det er, der så skal udpege til den her bestyrelse.
Og der synes vi, det er problematisk, at det kun er arbejdsgiversiden i erhvervslivet, som får lov at indstille til bestyrelsen, altså så vidt jeg husker, er det Dansk Erhverv og Dansk Industri, og at lønmodtagernes organisationer ikke får lov til at indstille.
Det er, fordi der faktisk nogle gange kan være interessemodsætninger mellem lønmodtagersiden og arbejdsgiversiden i de her spørgsmål om certificering.
En anden organisation, som også har undret sig over, at de ikke har indstillingsret, er jo Ingeniørforeningen IDA, som også er en organisation, som spiller en central rolle på det her område.
Derfor kan man godt undre sig lidt over, at man har valgt de aktører, som man har, særlig, synes jeg, fordi der lidt er tale om noget dobbeltkonfekt.
For på den ene side sidder de her organisationer altså i det her advisoryboard, som kommer nu, og på den anden side indstiller de også til bestyrelsen.
Det virker lidt mærkeligt, at man både sidder i bestyrelsen og sidder i det rådgivende organ, som skal rådgive bestyrelsen.
Så det synes vi måske ikke er så godt gennemtænkt, og vi vil nok bede om teknisk hjælp til nogle ændringsforslag til lovforslaget, med mindre, selvfølgelig, at ministeren overbevisende kan redegøre for, hvorfor det er tilfældet, at kun arbejdsgiversiden og ikke lønmodtagersiden skal være repræsenteret her.
Tak for ordet.